Dostál, Ondrej, poslanec NR SR (2022-11-08):
Pán poslanec Beluský, povedali ste, že tak ako je to pri iných úradoch, tak sa tam vyžadujú nejaké zákonom stanovené dôvody pre odvolanie. Pripúšťam, že ste teda nepočúvali, čo som, čo som hovoril v tom úvodnom vstupe, ale spomenuli ste napríklad štatistický úrad. Štatistický úrad vedie riaditeľ, ktorého menuje a odvoláva vláda. Nie sú tam uvedené nejaké dôvody, pre ktoré ho môže odvolať. Rovnako protimonopolný úrad menuje a odvoláva vláda. Máme rôzne typy inštitúcií a v niektorých typoch inštitúcií, opakujem, prejdú tí uchádzači nejakým výberom, ktorý by mal byť čo najviac odpolitizovaný, a potom, áno, postavenie takto zvoleného funkcionára by mohlo byť alebo malo byť nezávislé. Ale máme ix verejných inštitúcií, ktoré sú súčasťou výkonnej moci alebo sú podriadené výkonnej moci, alebo sú závislé, závislé od vôle parlamentu, kde sa šéf ustanovuje spôsobom, že ho vymenuje vláda, vymenuje prezident na návrh vlády, zvolí, zvolí parlament, a v takom prípade majú možnosť ho aj odvolať. Takými inštitúciami sú napríklad tajné služby, takými inštitúciami doteraz alebo do roku 2019 bol aj Národný bezpečnostný úrad. Napokon v Českej republike, ktorá má asi najpríbuznejšiu právnu úpravu k slovenskej, čo sa týka ochrany utajovaných skutočností, šéfa NBÚ vymenúva a odvoláva vláda Českej republiky. Vymenúva ho po prerokovaní v príslušnom výbore. Čiže tam to ani nerobí parlament, tam to robí vláda. Tiež tam nemusia byť uvedené dôvody, na základe ktorých ich odvoláva. Tak ako premiér môže napríklad odvolať alebo navrhnúť odvolanie člena vlády bez toho, aby potreboval na to nejaké dôvody, premiér navrhne odvolanie člena vlády prezidentovi, pani prezidentke, tak prezident alebo prezidentka príslušného člena vlády odvolávajú. A opakujem, ak by prebehla nejaká verejná diskusia, že by si vláda povedala, že chceme zmeniť charakter NBÚ z inštitúcie, kde je riaditeľ menovaný a odvolávaný na návrh vlády parlamentom bez akýchkoľvek dôvodov, tak v takom prípade, jasné, ak výsledkom tej diskusie by bolo, že chceme zmeniť charakter NBÚ, bolo by to pomenované, bolo by to prerokované, optimálne s medzirezortným pripomienkovým konaním, normálnymi troma čítaniami, v poriadku ako. Nesúhlasil by som s takou právnou úpravou, lebo si nemyslím, že NBÚ by mala mať takýto charakter, ale v tom prípade by to bolo legitímne. Keď sa zásadným spôsobom zmenili podmienky odvolateľnosti riaditeľa NBÚ po tom, čo bol zvolený predchádzajúcou vládnou koalíciou, tak predchádzajúca vládna koalícia zmenila podmienky a zabetónovala tam súčasného riaditeľa NBÚ, lebo čítal som tie dôvody a pokiaľ teda riaditeľ NBÚ nespraví niečo také, že vstúpi do politickej strany alebo spácha trestný čin, za ktorý bude odsúdený, alebo si zmení trvalý pobyt do Rakúska, v takom prípade podľa súčasnej právnej úpravy prakticky neexistuje možnosť, ako ho odvolať. Neprebehla, neprebehla takáto verejná diskusia. Tá zmena právnej úpravy z roku 2019 nie je výsledkom takejto diskusie, a preto si myslím, že je namieste vrátiť sa pred rok 2019, a áno, ak bude vôľa, tak potom sa môže zmeniť, ale potom by sa napríklad mali zmeniť aj podmienky, podmienky jeho voľby alebo, alebo výberu, lebo dnes bez akéhokoľvek výberového konania len tak, že sa vláda rozhodne, tak ho vymenuje, odvolať alebo vymenuje, navrhne Národnej rade, aby ho, aby ho zvolila. Národná rada je obvykle, vláda má väčšinu, tak ho zvolí. Čiže o tom je náš návrh.